[{"text_idx": "#000001", "text": "Mae cam un yn cynnwys symud y grisiau presennol, anaddas sy\u2019n arwain o\u2019r maes parcio i\u2019r gofeb, a gosod grisiau newydd yn y llethr gyda llwyfan sy\u2019n wynebu mynwent Flatiron Copse. Dechreuodd y gwaith ar y cam hwn ddiwedd mis Tachwedd, a\u2019r gobaith yw y bydd y grisiau newydd yn eu lle erbyn mis Mawrth 2014; bydd y grisiau\u2019n cael eu hadeiladu oddi ar y safle gan gontractwyr o Ffrainc."}, {"text_idx": "#000002", "text": "Mar cam dau yn cynnwys adfer ac ailbaentio\u2019r cerflun o\u2019r Ddraig. Cafodd y Ddraig ei symud ar 9 Rhagfyr gan gynrychiolwyr o Gomisiwn Beddau Rhyfel y Gymanwlad, dan oruchwyliaeth cynrychiolydd o Gymdeithas Ffrynt y Gorllewin. Mae\u2019r cerflun wedi\u2019i gludo i weithdy yn Ypres lle bydd yn cael ei lanhau, ei atgyweirio a\u2019i ailbaentio\u2019n unol a\u0302 chyfarwyddiadau gwreiddiol y cerflunydd (David Petersen) cyn cael ei gludo\u2019n o\u0302l i Goed Mametz yn ystod gwanwyn 2014."}, {"text_idx": "#000003", "text": "Bydd cam tri, y mae Cymdeithas Ffrynt y Gorllewin wrthi\u2019n codi arian ar ei gyfer, yn cynnwys tirlunio a phlannu planhigion ar y safle, a Chomisiwn Beddau Rhyfel y Gymanwlad fydd yn gyfrifol am y gwaith hwnnw. Bydd angen plannu llwyni er mwyn helpu i glymu\u2019r pridd a gorchuddio\u2019r ddaear, a bydd blodau gwyllt ac ardaloedd o laswellt yn cael eu plannu hefyd."}, {"text_idx": "#000004", "text": "Ar gyfer y cam olaf, mae Cymdeithas Ffrynt y Gorllewin yn bwriadu sicrhau bod llawer o fylbiau cennin Pedr a phabi\u0308au\u2019n cael eu plannu ar y safle."}, {"text_idx": "#000005", "text": "Mae\u2019r pentrefwyr lleol a Maer Mametz, Ste\u0301phane Brunel, wedi bod yn gefnogol tu hwnt i\u2019r holl waith hwn. Mae\u2019r Maer wedi so\u0302n am y ddyled y mae ef a\u2019r gymuned yn teimlo sydd arnynt am aberth y milwyr o Gymru yng Nghoed Mametz, ac am y ffaith eu bod yn edrych ymlaen at goffa\u0301u\u2019r canmlwyddiant yn 2016. Mae\u2019r gymuned leol wedi cyfrannu 40,000 Euro at y gwaith o roi wyneb newydd ar y ffordd sy\u2019n arwain i\u2019r gofeb a gwella\u2019r cylch troi yn y maes parcio er mwyn darparu lle ar gyfer bysiau mawr. Yn ogystal, mae\u2019r gymuned leol yn gobeithio gwella\u2019r ffordd sy\u2019n arwain i fynwent Flatiron Copse lle mae llawer o\u2019r milwyr a laddwyd ym mis Gorffennaf 1916 wedi\u2019u claddu, a gwella\u2019r arwyddion ar gyfer y ddau safle."}, {"text_idx": "#000006", "text": "Ym mis Medi 2013 ymwelodd Prif Weinidog Cymru, Carwyn Jones a\u0302\u2019r gofeb a chyfarfu a\u0302 Maer Mametz ac aelodau o\u2019r gymuned leol. Mae\u2019r gwaith o baratoi ar gyfer coffa\u0301u\u2019r canmlwyddiant ym mis Gorffennaf 2016 wedi dechrau erbyn hyn."}]